Norskar útgerðir verða af milljarða verðmæti þegar þær þurfa að hætta loðnuveiðum við Ísland á morgun og ná líklega aðeins um 60% af sínum kvóta. Norskir útgerðarmenn eru æfir vegna ýmissa takmarkana sem hafa tafið veiðar og vilja að norsk stjórnvöld setji álíka hömlur á þorskveiðar Íslendinga í Barentshafi.
Norskir útgerðarmenn eru æfir vegna takmarkana sem hafa tafið veiðar og vilja að norsk stjórnvöld setji álíka hömlur á þorskveiðar Íslendinga í Barentshafi. Norðmenn verða líklega af um 60 þúsund tonna loðnuafla við Ísland vegna strangra skilyrða.
Samkvæmt fréttum norskra miðla hafa norsk skip veitt rúm 80 þúsund tonn af loðnu hér við land og eiga því um tvo fimmtu eftir. Norska sjávarútvegsráðuneytið ákvað í gær að gefa þeim skipum sem eftir eru á Íslandsmiðum frítt spil, þannig að þau geta nú veitt eins og þau geta óháð því hvort þau sjálf eigi kvóta óveiddan. Á morgun er síðasti dagurinn sem norsku skipin mega veiða loðnu hér við land, samkvæmt samningum um skipti á loðnu við Ísland og þorski í Barentshafi.
Norskar útgerðir eru ekki paránægðar með skilyrðin. Skipin mega ekki nota flottroll eins og íslensku skipin heldur einungis hringnót, sem tefur veiðar. Stýrimaðurinn á norska skipinu Teigenes sagði í fréttum RÚV um helgina að hefðu þeir mátt nota sömu veiðarfæri og íslensku skipin hefðu þeir líklega náð kvótanum sínum á nokkrum vikum. Vandasamt er að veiða með hringnót í vondu veðri og í gær þurfti varðskipið Freyja að koma norska skipinu Svanaugu Elise til hjálpar og taka það í tog til Eskifjarðar, eftir að nótin festist í skrúfunni.
Norsku skipin eru nú að kroppa austur af landinu á svæði þar sem lítið er að hafa. Loðnan gengur með suðurströndinni en norsku skipin mega ekki elta torfurnar eins og þau íslensku. Norðmenn þurfa að halda sig norðan við Hvalbak. Þá mega aðeins 30 norsk skipa veiða í einu, eða um helmingur flotans.
Norskar útgerðir telja veiðihömlurnar ósanngjarnar þar sem engar viðlíka hömlur eru settar á þorskveiðar Íslendinga í Barentshafi. Íslensk stjórnvöld brugðust við gagnrýninni í yfirlýsingu þar sem fram kemur að norska samninganefndin hafi ekki sett fram kröfur um breytingar við árlegt samráð september. Fulltrúar Íslands vilji ekki breyta skilyrðunum á meðan veiðar standa yfir. Norskir útgerðarmenn vilja að þarlend stjórnvöld svari Íslendingum í sömu mynt og setji hömlur á þorskveiðar Íslendinga í Barentshafi.
Því verr sem Norðmönnum gengur að veiða loðnu því betra fyrir íslenska útgerð. Óveiddur kvóti Norðmanna gengur yfir til íslenskrar útgerðar og mun að líkindum gera meira en að vega upp skerðingu á kvótanum sem tilkynnt var á föstudag.

Norskar útgerðir verða af milljarða verðmætum þegar þær þurfa að hætta loðnuveiðum við Ísland á morgun og ná líklega aðeins um 60% af sínum kvóta. Norskir útgerðamenn eru æfir vegna ýmissa takmarkana sem hafa tafið veiðar og vilja að norsk sjórnvöld setji álíka hömlur á þorksveiðar Íslendinga í Barentshafi. 